M. Pado, poslanec: (2007-02-02):
Pán kolega, ak korektne, tak korektne. Zabudli ste povedať, že sú dve možnosti, ako čerpať starobný dôchodok, ak ste zaradený do druhého piliera. Buď sa prihlásite k tomu, čo čerpáte plnú sumu a vtedy po vašej smrti v prípade, že vyčerpáte aspoň jednu čiastku, nededí nikto nič, alebo máte možnosť na programové vyberanie dôchodku a vtedy vaši rodinní príslušníci dedia. Samozrejme, že časť. Nikto nebude robiť tak, nikto nebude podnikať tak, aspoň v normálnej spoločnosti nie, aby bol stratový. Ak korektne, ak korektne, pán poslanec, korektne. Dobre? A to bola aj moja odpoveď na adresu pána poslanca Madeja v tom duchu, že ja sa cítim byť zodpovedný aj natoľko rozumne a gramotný, aby som sám o sebe a o svojich peniazoch a o svojej rodine mohol rozhodovať bez toho, aby ma niekto na to upozorňoval, ako mám robiť. Skôr, ako budem hovoriť k samotnej problematike, prednedávnom ste nás, páni, pani kolegyne a páni kolegovia z koalície, obvinili, že sa predvádzame, pretože sme pred kamerami, bolo to pri prerokovávaní návrhu štátneho rozpočtu koncom minulého roka a dnes tu nie sú ani kamery, nie je to priamy prenos, nič, napriek tomu sa opozícia venuje tomuto problému. Nevenuje sa mu preto, aby sa predvádzala, ale venuje sa mu preto, že tento problém považuje za veľmi vážny, pretože problém, ktorý sa snažíme riešiť návrhom ústavného zákona, je problém, ktorý sa dotýka občanov tejto krajiny a ich finančných prostriedkov, peňazí, ktoré sporia. To považujeme za dôležité. Rozmýšľal som a stále rozmýšľam nad tým, prečo predovšetkým SMER a predseda vlády a predseda strany SMER a zároveň pani ministerka práce, sociálnych vecí a rodiny sú takí zameraní proti druhému pilieru. Veď 67 % z ekonomicky aktívnych obyvateľov sa prihlásilo do druhého piliera. Keď som rozmýšľal a dal som si niektoré čísla dokopy, stále tomu nerozumiem napriek tomu, že som tomu venoval viacej času. Z 2 300-tis. ekonomicky činných obyvateľov tejto krajiny sa 1 538-tis. prihlásilo do druhého piliera, 762-tis. nie. Tie čísla sa môžu meniť, veď to je štatistika k tretiemu štvrťroku minulého roku a ku koncu tohto roku. 762-tis. sa neprihlásilo. Vo voľbách minulý rok získala strana SMER 671 185 hlasov. Tak jediný dôvod, prečo by ste teda mali byť proti, je ten, že všetkých 671-tis. vašich voličov nevstúpilo do druhého piliera, ináč to nemá logiku. Idete sami proti sebe. Alebo máte pocit, že vaši ľudia nie sú v druhom pilieri? Vaši voliči? Neviem. Podľa prieskumu verejnej mienky bola penzijná reforma z pohľadu občanov tejto krajiny najlepšou reformou, ktorú uskutočnila minulá vláda, a dôvera ľudí v DSS je väčšia ako dôvera v Sociálnu poisťovňu. Chápem, že nemôžete podporovať reformu, ktorú takto hodnotí drvivá väčšina obyvateľov tejto krajiny. Nemôžete ponechať bez zásahu to, čo je považované za to najlepšie, čo urobila bývalá vláda. Zákonite toto musíte zniesť zo sveta. Všetko, čo je dobré, všetko, čo ľudia prijali a chvália musíte dehonestovať, bagatelizovať, tak ako to robíte s ekonomickými výsledkami tejto krajiny za uplynulé 4 roky. Tak ako hodnotíte vstup Slovenska alebo ste hodnotili vstup Slovenska do OECD, tak ako ste hodnotili podiel bývalej vlády na vstupe Slovenska do Európskej únie a do NATO. Všetky tieto výsledky, pozitívne výsledky treba bagatelizovať, všetko treba dávať na vedľajšiu koľaj ako nič podstatné len preto, aby ste ju potom mohli použiť tú krásnu vyšperkovanú formulku, že vaša vláda dala tejto krajine za 100 dní viac ako bývalá vláda za 4 alebo bývalé vlády za 8 rokov. To, že bývalá vláda bola medzinárodným spoločenstvom plne akceptovaná, pretože ak by tomu tak nebolo, nikdy by Slovensko do Európskej únie nevstúpilo a predseda vašej vlády, ak nejde na oficiálne stretnutia v rámci Európskej únie a chce ísť do zahraničia, tak sa musí obrátiť na také krajiny, také destinácie turistickým spôsobom povedané, ako sú Líbya a Venezuela. Z prieskumu verejnej mienky ďalej vyplynulo, že síce len tretina ľudí považuje druhý pilier za dostatočne bezpečný, ale viac ako 70 % opýtaných je proti významným zmenám v pravidlách v dôchodkovom systéme. Vám to nič nehovorí? Radšej ste ochotní presviedčať ľudí o tom, že sú hlúpi a že sa dali obalamutiť, ako by ste mali priznať, že po 40 rokoch komunistickej devastácie myslenia ľudí vďaka predovšetkým posledným 8 rokom ľudia pochopili, že sa o svoje blaho musia starať predovšetkým sami a že si uvedomujú aj svoju zodpovednosť za vlastné konanie. Tretí dôvod, prečo zrejme sú také útoky na druhý pilier, je ten, že mnohí sporitelia vstúpili do druhého piliera ani nie tak pre výšku samotného dôchodku ako skôr pre možnosť dedenia nasporených prostriedkov. A to je ďalší dôvod, prečo potrebujete útočiť na druhý pilier. Vy nežijete s budúcnosťou, vy nežijete s budúcnosťou, vy žijete s prítomnosťou, vy žijete pre súčasnú dobu, pre prítomné percentá, ktoré môžete získať, a pre ohlupovanie súčasných ľudí, ktorí vás podporujú. Vy v rámci využívania praktík, ktoré sme my, chvalabohu, už takmer zabudli z minulej doby chcete cez peniaze, ktoré si občania tejto krajiny odkladajú sami bez donútenia, bez prispenia štátu na svoju budúcnosť a na budúcnosť svojich rodín, teda cez peniaze poctivých a zodpovedných ľudí urobiť vazalov vašej politiky. Vašej nezodpovednej politiky, ktorá ľudí vracia späť o 18 rokov do čias, keď jediný, kto vedel o tom, čo ľudia potrebujú, chcú a čo je správne bol Ústredný výbor Komunistickej strany, dneska možno iný riadiaci orgán inej politickej strany a jeho nomenklatúrne kádre. Nakoniec dosadzovanie nomenklatúrnych kádrov sa cez cielené čistky na úradoch od riadiacich pracovníkov cez vedúcich odborov, oddelení, referentov, ba na niektorých inštitúciách aj úradoch dokonca aj cez upratovačky už aj deje. Stačí, ak zájdete na úrady práce alebo na úrady všeobecnej štátnej správy. Dámy a páni, chcem vám predniesť pár čísel, ale skôr, ako tieto čísla budem prednášať, je pre mňa veľmi zarážajúce, že pri prerokovaní takej závažnej problematiky, ako je návrh ústavného zákona v tejto sále nie je prítomný ani jeden člen vlády a ani predseda vlády. Nebolo tomu tak ani včera a nie je tomu tak ani dnes. Napriek tomu, že rokujeme od 9.00 hodiny, teda už 4 hodiny a 40 minút, ministerka práce, sociálnych vecí a rodiny, predseda vlády a ani nikto iný tu neukázal ani pätu. Zrejme aj to svedčí o prístupe predstaviteľov vašej vlády k tejto problematike a k peniazom, ktoré si občania sporia. Tie čísla, ktoré vám chcem prezentovať, vychádzajú z ukazovateľov k 31. 12. 2006, teda, že v druhom pilieri je prihlásených 1 538-tis. občanov, k 1. 10. 2006, keď priemerná mzda vykazovaná Štatistickým úradom je 18 212 korún, sporitelia s priemerným vekom sporenia 17 rokov, uvažoval som o 17 rokoch, priemerný výnos 4 %, čo je celkom normálny priemerný výnos a najnižší zo všetkých fondov, do ktorých sa dá investovať, priemerný ročný mzdový nárast 8 %, čo je priemer nárastu za minulý a za predminulý rok, 9-percentný odvod ten je známy do druhého piliera, a tak, dámy a páni, chcem vám povedať, že v prípade 17 rokov sporenia za týchto podmienok, ako som povedal, na konci 17. roku zdanených čistých  peňazí  zostáva 723 411 korún pre každého jedného sporiteľa. To sú peniaze, ktoré má nasporené, očistené a ktoré v prípade, že nevyzdvihne ani jeden dôchodok, budú poukázané, budú dedené jeho dedičmi, rodinnými príslušníkmi. 17 rokov 723 411 korún. Ak sa pozrieme na priebežný pilier, po 17 rokoch pri takom istom odvode, pretože nič sa nemení. Ten, kto je v druhom pilieri, a ten, kto je v prvom pilieri platia rovnaké čiastky, len sa delia. V prípade, že sa v priebežnom pilieri, a takisto nezoberiem ani jeden dôchodok, tak moji dedičia, moji rodinní príslušníci dostanú 0,00 nič Sk. A to je obrovský rozdiel, pán poslanec Petrák. To je obrovský rozdiel, ale je to obrovský rozdiel, pretože obaja rovnako skladajú finančné prostriedky, obaja nedostanú nič, ale nedostane v prvom prípade nič ani ten, kto by mohol dediť. A to je pri 17 rokoch pri priemernej mzde 18 212 korún s 8-percentným ročným nárastom miezd. V prípade, že niekto sporí 20 rokov, zostáva na účte po 20 rokoch čistých 1 020 436 Sk. A v prípade, že sporí niekto 25 rokov, tak zostáva na účte pri 18 212-korunovej priemernej mzde z minulého roku valorizovanej ročne o 8 % 1 729 416 Sk. Ja sa vás pýtam, ak dotyčný zostane v priebežnom pilieri, čo bude mať na účte po 25 rokoch práce? Nič. Takže myslím si, že treba hovoriť o číslach, treba hovoriť veľmi jasne o číslach, pretože ľudia, prepáčte mi za výraz, takto to hovorí moja svokra, ľudia nejedia seno, ľudia vedia, o čom je život a vedia, o čom sú peniaze. Ak vám tak veľmi záleží na tom, že v dnešnej ekonomickej situácii si ľudia nemôžu nasporiť a dokonca nemôžu prispieť ani svojim rodinám a svojim deťom, pretože nemajú z čoho sporiť, prečo sa tak bránite tomu, aby finančné prostriedky, ktoré tak či tak odvádzajú do Sociálnej poisťovne, odvádzajú na dôchodkové sporenie, bolo možné týmto spôsobom ponúknuť rodinným príslušníkom. Takže na záver. V čom je rozdiel medzi prvým a druhým pilierom? Teda v čom je rozdiel medzi priebežným systémom a kombinovaným systémom? Rozdiel je jeden jediný. Všetci odvádzame rovnaké finančné prostriedky, ale nie všetci na konci budeme mať rovnakú čiastku. Jedni nebudú mať nič a druhí budú mať to, čo si nasporia. Ďakujem pekne za pozornosť. (Potlesk.)